ફિલ્મમાં 1971નો સમયગાળો છે. સેહમત (આલિયા ભટ્ટ) એક કાશ્મીરી કોલેજ ગર્લ છે. એના પિતા હિદાયત ખાન (રજિત કપૂર) સરહદની બંને બાજુ સત્તાવાર રીતે આવન-જાવન કરી શકે તેવા ધંધાદારી છે અને પાકિસ્તાનના આલા અફ્સરો સાથે પણ એમની ઊઠ-બેસ છે. એમની પર્સનાલિટીનું બીજું છૂપું પાસું એ છે કે એ પાકિસ્તાનમાં ભારત માટે જાસૂસી કરે છે. હવે એક કારણોસર એ પોતે સ્પાઈંગ કરી શકે તેમ નથી એટલે એ દીકરી સેહમતને તૈયાર કરે છે. સેહમતને પાકિસ્તાનના ઉચ્ચ લશ્કરી અધિકારી બ્રિગેડિયર સૈયદ (શિશિર શર્મા)ના નાના દીકરા ઈકબાલ (વિકી કૌશલ) સાથે પરણીને રાવલપિંડીમાં રહેવાનું ને ત્યાંથી ભારત માથે તોળાઈ રહેલા જોખમની પળ પળની માહિતી ભારત પહોંચાડવાની. સેહમત આ કામ કરી શકે છે કે કેમ એની વાર્તા એટલે આ ફિલ્મ.